Virallinen lehti nro C 297 , 15/10/1999 s. 0137



KIRJALLINEN KYSYMYS E-0028/99 esittäjä(t): Mihail Papayannakis (GUE/NGL) komissiolle (20. tammikuuta 1999) Aihe: Aitolikon laguuni Aitolikon laguunin rannalle on viime kuukausien aikana huuhtoutunut tuhansia kaloja. Syynä tähän ilmiöön on hapenpuute laguunissa sekä rikkivety, joka uhkaa myös alueen asukkaiden terveyttä. Alueen asukkailla esiintyy säännöllisin väliajoin voimakkaan pahan hajun aiheuttamia hengitysvaikeuksia. Alueen ekosysteemin ajautumiseen sen nykyiseen tilaan ovat vaikuttaneet muun muassa seuraavat tekijät: - laguuniin muodostuneet kerrostumat, jotka estävät vedenkierron sillä seurauksella, että laguunin vesi ei vaihdu eikä uudistu, - veden orgaanisten aineiden korkea pitoisuus, joka on edistänyt vesikasvien lisääntymistä ja laguunin rehevöitymistä, orgaanisten kerrostumien muodostumista, mikro-organismien hajoamista ja laguunin pohjaan 10-30 metrin syvyyteen kasaantuneen rikkivedyn muodostumista, - julkiset työt, jotka toteutettiin maatalouden vahvistamiseksi, kuivattamalla maata ja muuttamalla laguunin matalia osia viljelymaaksi ja - biologisen puhdistusyksikön toimimattomuus, minkä seurauksena viemärien jätevedet ovatpäätyneet suoraan laguuniin. Koska Aitolikon laguuni muodostaa monimuotoisen ja herkän ekosysteemin, joka on suojeltu sekä RAMSARin sopimuksella että yhteisön direktiiveillä, komissiolta kysytään seuraavaa: 1. onko yhteisön varoja käytetty tehottoman biologisen puhdistusyksikön rakentamiseen, 2. aikooko se pyytää asiasta vastaavilta kreikkalaisilta viranomaisilta takeita siitä, että he keskeyttävät kaikki kyseisen ekosysteemin ja siihen sisältyvien lajien suojelua haittaavat toimet ja 3. aikooko se rahoittaa alueen hoitosuunnitelmaa, joka tarjoaisi ratkaisut edellä mainittuihin ongelmiin? Komission jäsenen Ritt Bjerregaardinkomission puolesta antama vastaus (4. maaliskuuta 1999) 1. Komissio tukee taloudellisesti Aitolikon puhdistusaseman parannus- ja laajennustöitä Kreikkaa koskevan toimenpideohjelman "Ympäristö" puitteissa. Hankkeeseen ei toistaiseksi ole kulunut rahaa, eikä hankkeen toteuttavaa sopimuspuolta ole vielä valittu. Hanke on tarkoitus toteuttaa vuoden 1999 loppuun mennessä. 2. Mesolongionin ja Aitolikon laguunit kuuluvat laajaan kosteikkoalueeseen, jonka Kreikka on luokitellut luonnonvaraisten lintujen suojelusta annetun neuvoston direktiivin 79/409/ETY(1) säädösten mukaiseksi erityissuojelualueeksi. Alue, jota on myös ehdotettu liitettäväksi yhteisön tärkeänä pitämien alueiden luetteloon luontotyyppien sekä luonnonvaraisen eläimistön ja kasviston suojelusta annetun neuvoston direktiivin 92/43/ETY(2) säädösten mukaisesti, tullaan liittämään eurooppalaiseen ekologiseen Natura 2000 -verkostoon. Direktiivin 92/43/ETY nojalla jäsenvaltioiden on toteutettava Natura 2000 -verkostoon kuuluvilla alueilla tarpeellisia toimenpiteitä luontotyyppien ja lajien elinympäristöjen heikentymisen estämiseksi, sekä niitä lajeja koskevien häiriöiden estämiseksi, joita varten alueet on osoitettu. Komissio aikoo pyytää Kreikan viranomaisilta selvityksen arvoisan parlamentin jäsenen mainitsemista alueen ekosysteemiä koskevista ongelmista sekä ongelmien ratkaisemiseksi aiotuista toimenpiteistä. 3. Mesolongionin ja Aitolikon laguunien säilyttämiseen on jo myönnetty useaan otteeseen yhteisön tukea, jonka turvin on ollut tarkoitus mm. määritellä alueen hoitotoimenpiteet. Tähän liittyen erityisen arviointiselostuksen laatiminen on kirjattu toimintaohjelmaan "Ympäristö", joka kuuluu Kreikkaa koskevaan yhteisön toiseen tukikehykseen. Vastuu hoitotoimenpiteiden täytäntöönpanosta on Kreikan viranomaisilla. Komissio voi myös tulevaisuudessa tukea kyseisen alueen säilyttämiseen liittyviä toimenpiteitä siinä tapauksessa, että ne tukevat asiaa koskevan yhteisön lainsäädännön toimeenpanoa, tuottavat lisäarvoa jo myönnetylle tuelle ja ovat tukikelpoisia tarjolla olevia rahoitusvälineitä ajatellen. Lisäksi koheesiorahastosta tuetaan taloudellisesti Kreikan viranomaisten käynnistämää hanketta, joka koskee jätevesien poiston järjestämistä ja Mesolongionin kaupungin biologisen puhdistusaseman uudistamista sillä ehdolla, että hanke soveltuu yhteen niiden Mesolongionin ja Aitolikon laguuneja koskevien hoitotoimenpiteiden kanssa, jotka on yksilöity ja lueteltu yllä mainitussa toimintaohjelmassa. (1) EYVL L 103, 25.4.1979. (2) EYVL L 206, 22.7.1992.